**Tisztelt Tagunk!**

**A koronavírus-járvány az egész társadalom számára nyilvánvalóvá tette, hogy az agrárium működése nemzetgazdasági érdek. Engedjék meg, hogy mindenekelőtt megköszönjem Önöknek, hogy a jelenlegi kritikus helyzetben is kitartanak, és napról napra küzdenek azért, hogy a lakosság számára biztosítsák a mindennapi betevőt.**

Más-más mértékben ugyan, de a járvány hatásai az agrárium valamennyi szereplőjét érintik. Az elmúlt hetekben tagságunktól érkezett jelzések alapján az Agrárminisztériummal egyeztetve kidolgoztuk azon javaslatokat, amelyek segítséget jelenthetnek ahhoz, hogy az agrárium szereplői átvészeljék a gazdasági nehézségeket, és a krízis elmúltával megerősödve folytathassák tevékenységüket.

Palkovics László innovációs és technológiai miniszter az operatív törzs 2020. április 7-ei sajtótájékoztatóján jelentette be a kormány legújabb gazdasági csomagjának részleteit, melyekben az agrárgazdasági kamara javaslatai is jelentős súllyal szerepelnek. A gazdasági csomag számos területen érinti az agráriumban, élelmiszeriparban tevékenykedő vállalkozásokat, melyek közül a legfontosabbak a következők:

1. **Élelmiszergazdasági támogatási programok**
	* Elindul a Nemzeti Élelmiszergazdasági Válságkezelő program
		+ Ennek keretein belül a válsággal leginkább érintett területek (pl. bor, sör, pálinka, dísznövény, hal, szezonális zöldség-gyümölcs) részére támogatási forrás biztosítása.
		+ Kedvezőbbé válik az Agrár Széchenyi Kártya folyószámlahitel
	* Beruházási programok indulnak
		+ Mezőgazdasági stratégiai beruházási program
		+ Mezőgazdasági mikro és kisvállalati beruházási program
		+ Élelmiszeripar stratégiai beruházási programja
	* A kutatás-fejlesztési és innovációs projektek indításának támogatása a modern adatalapú technológiák és eljárások bevezetése és alkalmazása céljából
	* Digitális Agrár Rezsicsökkentési program indul, amivel mérsékelhetőek a gazdák kiadásai 2021-től
	* Munkahelyvédelmi bértámogatás, és a munkaidőkeret maximális időtartamának meghosszabbítása
2. **Adókönnyítések**
	* Kiterjesztésre kerül a munkáltatói és munkavállalói tehercsökkentés a díszkertész ágazat egy részére, a bortermelőkre, a pálinka-előállítókra és a kisüzemi sörfőzdékre június 30-ig
	* 2 százalékponttal csökken a szociális hozzájárulási adó július 1-től
	* Elhalasztásra kerül az éves beszámolók és adóbevallások határideje szeptember 30-ra
	* Felgyorsítják az áfa-visszaigényléseket (normál adózónak 75 napról 30-ra, megbízható adózónak 30-ról 20 napra)
3. **A hazai termékek nagyobb arányú megjelenésének támogatása a hazai közétkeztetésben és boltokban**
	* Szabályozási környezet módosítása, a konyhák közösségi beszerzéseinek promótálása, optimalizálása, központosított beszerzéssel rövid ellátási láncban a hazai élelmiszer-gazdasági szereplők megerősítése érdekében
	* Egységes védjegyrendszer bevezetése
	* 2021-től élelmiszer nyomonkövetési rendszer kerül bevezetésre
4. **Kistelepülések ellátásbiztonságának elősegítése**
	* Ehhez kapcsolódóan a szükséges logisztikai rendszer kialakítása, illetve megerősítése, munkahelymegtartó támogatások biztosítása.

Bízunk benne, hogy a fenti intézkedések segítséget jelentenek a nehéz helyzetbe került tagjainknak ebben a kritikus időszakban. Az egyes intézkedések részletei várhatóan a következő napokban kerülnek ismertetésre, a részleteket a honlapunkon természetesen közzé fogjuk tenni.

Önöktől, a tagjainktól számos észrevétel, javaslat érkezett már eddig is, azokra a továbbiakban is számítunk, mind az erre a célra létrehozott forródrótos telefonszámon (+36 1 803 62 33), mind a megyei agrárkoordinációs munkacsoportokon keresztül (a megyei igazgatóságok elérhetőségei a NAK portálon, [ezen](https://www.nak.hu/kamara/123-rolunk/megyei-igazgatosagok/18-megyei-igazgatosagok) a linken érhetőek el).

**Munkájukhoz kitartást és jó egészséget kívánok!**

Üdvözlettel,

Győrffy Balázs
elnök